b'\n_START_ARTICLE_\nJesse Ramsden\n_START_SECTION_\n\xc5\xbdivljenje in delo\n_START_PARAGRAPH_\nRamseden je po vajenstvu za suknarja v Halifaxu leta 1755 od\xc5\xa1el v London, kjer se je leta 1758 za\xc4\x8del u\xc4\x8diti za izdelovalca in\xc5\xa1trumentov. Pribli\xc5\xbeno \xc5\xa1tiri leta kasneje je za\xc4\x8del s poslom na svoje in je s svojimi izdelki zaslovel. Nasledil je Dollonda pri izdelavi akromati\xc4\x8dnih objektivov za refraktorje._NEWLINE_Izdelal je enega od prvih zelo kakovostnih delilnih strojev. Postal je strokovnjak na podro\xc4\x8dju delilnih krogov, ki so v observatorijih proti koncu 18. stoletja za\xc4\x8deli nadome\xc5\xa1\xc4\x8dati kvadrante. Njegov najbolj znan izdelek je bil vertikalni krog z dol\xc5\xbeino 5 \xc4\x8devljev (1524 mm), dokon\xc4\x8dal leta 1789. Uporabljal ga je Piazzi v Palermu pri izdelavi svojega zvezdnega kataloga leta 1814. Ramsden je prvi v praksi izpeljal postopek od\xc4\x8ditavanja kotov, ki ga je prvi predlagal chaulne\xc5\xa1ki vojvoda leta 1768. Po tem postopku se je merila razdalja kazalca od najbli\xc5\xbeje delilne \xc4\x8drte z mikrometrskim vijakom, ki se je premaknil za en ali dva fina navoja v gori\xc5\xa1\xc4\x8du mikroskopa. Leta 1772 je Maskelyne pri njem naro\xc4\x8dil akromati\xc4\x8dne objektive za Bradleyjeve in\xc5\xa1trumente._NEWLINE_Ramsdenovi tranzitni in\xc5\xa1trumenti so bili prvi osvetljeni skozi votlo os. Ta predlog mu je podal profesor Henry Ussher v Dublinu. Leta 1777 je Ramsden objavil delo Opis stroja za delitev matemati\xc4\x8dnih in\xc5\xa1trumentov (Description of an Engine for dividing Mathematical Instruments)._NEWLINE_Po njem se imenuje akromati\xc4\x8dni okular. Ukvarjal se je tudi z novimi konstrukcijami elektrostati\xc4\x8dnih generatorjev. Izdeloval je tudi zelo to\xc4\x8dne sekstante, barometre, manometre in analizne tehtnice. V letu 1786 so ga izbrali za \xc4\x8dlana Kraljeve dru\xc5\xbebe iz Londona. Izhodno zenico okularja so njemu v \xc4\x8dast poimenovali Ramsdenov disk._NEWLINE_Okoli leta 1785 je Ramsden priskrbel nov velik teodolit za generala Royja iz Kraljevih in\xc5\xbeenircev, ki so ga uporabili za novo geodetsko merjenje razdalje med Greenwichem, Londonom in Parizom. To delo je bilo osnova za kasnej\xc5\xa1e slu\xc5\xbebeno merjenje zemlji\xc5\xa1\xc4\x8d britanskih grofij.\n_START_SECTION_\nNagrade\n_START_PARAGRAPH_\nZa svoj dele\xc5\xbe z generalom Royjem in za znanstvene dose\xc5\xbeke je Ramsden leta 1795 prejel Copleyjevo medaljo Kraljeve dru\xc5\xbebe.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater Ramsden na Luni in asteroid glavnega asteroidnega pasu 8001 Ramsden.'